Die Rabada- en De Villiers-vertoning maak dit een elk!AB de Villiers. Foto: twitter.com/OfficialCSA/ANA Die vierde dag van die tweede toets in Port Elizabeth het Maandag aan Suid-Afrika behoort. Kagiso Rabada het die kollig met sy boulwerk gesteel en AB de Villiers met die kolf. Suid-Afrika het halfpad deur dag vier ŉ ses paaltjies-oorwinning oor Australië behaal en die reeks gelykop gemaak met een elk. Australië het die oggend voortgekolf met hul telling op 180/5 wat ŉ skraal voorsprong van net 41 lopies was. Suid-Afrika het 382 lopies in hul eerste beurt aangeteken in antwoord op die Aussies se 243. Suid-Afrika het Australië se laaste vyf paaltjies vir 59 lopies laat kantel. Suid-Afrika se Kagiso Rabada het die dag op ŉ fantastiese noot begin toe hy Mitchell Marsh in die eerste boulbeurt van die dag vir 45 lopies skoongeboul het. Rabada het nie daar opgehou nie. Hy het ook van Pat Cummins ontslae geraak met sy telling op 5 (204/7). Dit was toe reeds Rabada se vyfde paaltjie van die beurt en sy tiende van die wedstryd. Een boulbeurt later het Rabada sy sesde paaltjie geneem toe Mitchell Stark deur de Kock agter die paaltjies uitgevang is (204/8). Ngidi het van Lyon (5) ontslae geraak en toe Hazlewood vir 17 lopies moes terugstap, was die Aussies se laaste paaltjie plat met die telling op 239. Dit het aan Australië ŉ voorsprong van 100 lopies gegee. Rabada het gespog met ses paaltjies terwyl Ngidi en Maharaj elkeen twee geneem het. Die kolfblad was speelbaar en sonder tierlantyntjies. Die Proteas het hul tweede beurt skuins voor middagete begin en teen etenstyd was die telling 22/1 toe Dean Elgar (5) deur Lyon geboul en gevang is. Markram (21) het sy paaltjie met Suid-Afrika se totaal op 32 verloor. Dit is toe dat AB de Villiers, soos in die eerste beurt, die kitaar behoorlik geslaan het. Saam met Hashim Amla het hulle die telling geneem tot by 81/4 toe Amla agter die paaltjies gevang is vir 27 en De Villiers uit is vir 28 lopies van 26 balle. Die Proteas se kaptein, Faf du Plessis, en Theunis de Bruyn het die telling tot by 102/4 geneem, wat die toets in die Proteas se guns beklink het. Die reekstelling is nou een elk, met die derde toets wat op 22 Maart in Kaapstad begin. Kagiso Rabada kan moontlik geskors word, wat beteken dat hy nie in die oorblywende twee toetse sal speel nie. Sy skouer-stamp op dag een teen Steve Smith, nadat hy die Australië-kaptein uitgehaal het, het gelei tot ‘n vlak een-oortreding van die gedragskodes. Klik hier vir meer inligting.